Ligurian:
# Luiggi Michê Pedevilla (1815–1877)

O l’ea un præve de idee libeale, vexiñe à quelle do Gioberti; ben ben lontan da-e poxiçioin da Gexa de quelli tempi, in ponto politica, o l’avieiva vosciuo pe l’Italia un regime fedealista e democratico ch’o s’assomeggesse à quello da Svissea, donde pe Zena e a Liguria ghe foïse a mascima autonomia. Da-o 1842 a-o 1870, con de pöse e interruçioin into mezo, præ Pedevilla o pubrica O Lunäio do Sciô Tocca, donde in sce l’exempio do Martin Piaggio o commenta i avvegnimenti da çittæ in ton satirico, ma con unna pascion politica «progrescista» che o Piaggio o no conosceiva e o no se saieiva permisso. I primmi tempi do Lunäio, o Tocca o spartisce co-i atri libeali l’invexendo pe-a figua de Pio IX, ma con l’arrentîse do Pontefixe à de poxiçioin reaçionäie, e speranse che a Gexa a pòsse ëse d’aggiutto a-i ideali do Risorgimento s’ammerman. Da tegnî à mente, into Lunäio do Tocca pe-o 1850, o poemmetto E bomboe, donde o Pedevilla o denonçia e violense e i bombezzamenti missi in atto inte l’arvî do 1849 da l’exerçito piemonteise contra a çittæ, quande Zena – apreuvo o desastro de Novæa e ascì co-a poia de unn’invaxon austriaca – a s’ea inlusa de poei torna ëse unna repubrica e a l’ea insòrta. L’euvia fondamentâ e ciù ambiçiosa do Pedevilla a l’arresta peò A Colombiade (1870), unna rievocaçion de l’impreisa de Colombo, che inte l’intençion de l’autô a l’avieiva dovuo ëse o poemma naçionale zeneise, comme l’Atlantida do Verdaguer a ô l’é pe-a Catalogna; segge pe-a pöca cua lenguistica, segge pe-a convençionalitæ da vixenda, o poemma o no l’é guæi riescio, feua che inte quarche descriçion ciù fito inspiâ, e inte quarche episòdio segondäio ch’o fa da attesto a-e polemiche cae à l’autô; sorvetutto arrestan inta memöia i attacchi contra a monarchia savoiarda e i seu ministri, mascime o Cavour «un ministro sensâ e speculatô / ch’o vende comme röba da mercou / unna çittæ d’Italia à un Impeatô» (à propòxito da çescion de Nissa a-a Fransa de Napolion III) e a fäsa libertæ do Statuto, da quæ s’avvantan.

English translation:
# Luigi Michele Pedevilla (1815–1877)

He was a priest with liberal leanings, close to Gioberti’s ideas. He was very far from the positions of the Church of the time in terms of politics, and would have wanted a federalist and democratic regime for Italy that resembled the Swiss one, in which Genoa and Liguria could have enjoyed complete autonomy. Between 1842 and 1870, with pauses and interruptions, Pedevilla published O Lunäio do Sciô Tocca, in which, following the example of Martino Piaggio, he commented on events in the city in a satirical tone, but with a “progressive” political passion that Piaggio would not have allowed himself. In the early days of the Lunäio, Tocca shared the enthusiasm of other liberals for the figure of Pius IX, but as the Pontiff approached reactionary positions, the hopes that the Church could be of help to the Risorgimento cause diminished. It is worth to remember, in the Lunäio of 1850, the poem E bomboe, where Pedevilla denounces the violence and bombardments carried out in April 1849 by the Piedmontese army against the city, when Genoa – after the disaster of Novara and also due to the fear of an Austrian invasion – had deluded itself that it could once again be a republic and had risen up. Pedevilla’s fundamental and most ambitious work, however, remains A Colombiade (1870), a re-enactment of Columbus’ enterprise, which in the author’s intention should have been the national poem of Liguria, as Verdaguer’s Atlantida is for Catalonia. Due to both the lack of linguistic care and the conventionality of the story, the poem was unsuccessful except for a few rather inspired descriptions and a few minor episodes that serve as pretexts for the polemics dear to the author. Above all, what stands out are the attacks against the Savoy monarchy and its ministers, especially Cavour “a minister who is a matchmaker and a speculator / who sells like a commodity / a city of Italy to an emperor” (regarding the cession of Nice to Napoleon III’s France) and the false freedom of the Statute they boast of.